CELEX: 52017PC0769
Language: hr
Date: 2017-12-19
Title: Prijedlog UREDBE EUROPSKOG PARLAMENTA I VIJEĆA o stavljanju izvan snage Uredbe (EU) br. 256/2014 Europskog parlamenta i Vijeća o obavješćivanju Komisije o investicijskim projektima u području energetske infrastrukture u Europskoj uniji

EUROPSKA KOMISIJA
            Bruxelles, 19.12.2017.
            COM(2017) 769 final
            2017/0347(COD)
            Prijedlog
            UREDBE EUROPSKOG PARLAMENTA I VIJEĆA
            o stavljanju izvan snage Uredbe (EU) br. 256/2014 Europskog parlamenta i Vijeća o obavješćivanju Komisije o investicijskim projektima u području energetske infrastrukture u Europskoj uniji 
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Sljedeći prijedlog za stavljanje izvan snage Uredbe (EU) br. 256/2014 („Uredba”) iznosi se u kontekstu Komisijina Programa za primjerenost i učinkovitost propisa (REFIT) i obveze o boljoj izradi zakonodavstva. Cilj je osigurati zakonodavni okvir visoke kvalitete koji je primjeren svrsi, kako je navedeno u Međuinstitucijskom sporazumu Europskog parlamenta, Vijeća Europske unije i Europske komisije o boljoj izradi zakonodavstva
                  1
               . Komisija je utvrdila da Uredba više nije primjerena svrsi i predlaže njezino stavljanje izvan snage.
            
            
               Uredba (EU) br. 256/2014 o obavješćivanju Komisije o investicijskim projektima u području energetske infrastrukture u Europskoj uniji donesena je 26. veljače 2014. kako bi se osiguralo da se energetska politika EU-a razvija učinkovito i u skladu sa stvarnim potrebama EU-a. Uz nju je donesena i Provedbena uredba Komisije (EU) br. 1113/2014 od 16. listopada 2014., kojom se utvrđuju obrazac i tehničke pojedinosti obavijesti iz članaka 3. i 5. Uredbe (EU) br. 256/2014
                  2
               .
            
            
               Na temelju članka 194. Ugovora o funkcioniranju Europske unije, Uredbom (EU) br. 256/2014 i Provedbenom uredbom Komisije (EU) br. 1113/2014 od država članica zahtijevalo se da Komisiju obavijeste o investicijskim projektima za koje su započeli radovi na izgradnji ili stavljanju izvan pogona ili za koje je donesena konačna odluka o ulaganju. Na taj je način Komisija trebala dobiti pristup podacima i informacijama o planiranom razvoju događaja kad je riječ o proizvodnji, prijenosu i kapacitetima skladištenja te o projektima u različitim energetskim sektorima koji su od interesa za EU i važni za buduću energetsku politiku i politiku ulaganja.
            
            
               Stoga je cilj Uredbe bio da Komisija ima cjelovitu sliku kretanja ulaganja u energetsku infrastrukturu u EU-a kako bi mogla bolje ispuniti svoje obveze u području energetike. 
            
            
               Obveze na temelju te Uredbe već su bile na snazi u skladu s Uredbom Vijeća (EU, Euratom) br. 617/2010 od 24. lipnja 2010. o obavješćivanju Komisije o investicijskim projektima u području energetske infrastrukture u Europskoj uniji i stavljanju izvan snage Uredbe (EZ) br. 736/96
                  3
               .  Sud je poništio Uredbu Vijeća br. 617/2010
                  4
                zbog pogrešne pravne osnove, ali je ona proizvodila učinke do donošenja Uredbe (EU) br. 256/2014. 
            
            
               Otkad su na snazi obveze na temelju te Uredbe i Uredbe Vijeća br. 617/2010 koja joj je prethodila, u državama članicama provedena su tri postupka izvješćivanja (2011., 2013. i 2015.). Proteklo je stoga dovoljno vremena i stečeno je dovoljno iskustva da bi Komisija mogla kritički i na temelju dokaza analizirati jesu li Uredbom postignuti očekivani rezultati. 
            
            
               2.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacije, primjerenost propisa i pojednostavljivanje
            
            
               Nakon što su u državama članicama provedena tri postupka izvješćivanja na temelju te Uredbe i uredbe koja joj je prethodila, Komisija je naručila tri vanjske studije. S obzirom na nalaze studija, Komisija je 2016. preispitala Uredbu (EU) br. 256/2014 na temelju njezina članka 11. Bilo je to u okviru šire provjere primjerenosti koja je obuhvatila obveze planiranja i izvješćivanja u skladu s korpusom zakonodavstva u području energetike. Komisija je rezultate provjere objavila u studenome 2016.
                  5
                zajedno s prijedlogom uredbe o upravljanju energetskom unijom
                  6
               . 
            
            
               U tom je postupku otkriveno da:
            
            
               1.postoje znatna preklapanja između obveza izvješćivanja na temelju te Uredbe i obveze izvješćivanja ENTSO-E-u
                  7
                i ENTSO-G-u
                  8
               , uz malu ili nikakvu dodanu vrijednost obveza na temelju Uredbe; 
            
            
               2.većina informacija koje su države članice dostavile na temelju Uredbe mogu se lako dobiti iz drugih izvora: ENTSO-a (Europska mreža operatora prijenosnih sustava), desetogodišnjih planova razvoja mreže, godišnjih izvješća operatora prijenosnih sustava i komunalnih poduzeća, nacionalnih sektorskih razvojnih planova (npr. akcijski planovi za obnovljive izvore energije) itd. Štoviše, Komisija redovito prikuplja informacije o tržištu preko svojeg Sustava za praćenje energetskog tržišta (EMOS);
            
            
               3.u sva tri završena postupka prikupljeni su podaci obuhvatili samo polovinu energetskog sektora EU-a;
            
            
               4.inherentne poteškoće u provedbi dijela zahtjeva iz Uredbe, posebice u vezi s informacijama koje treba dostaviti u pogledu budućeg kapaciteta, dovele su u pitanje korisnost triju provedenih postupaka izvješćivanja.
            
            
               Slijedom toga, Komisija je zaključila da Uredba (EU) br. 256/2014 nije dala očekivane rezultate. Stoga bi trebalo predložiti njezino stavljanje izvan snage.
            
            
               •Savjetovanja s dionicima
            
            
               U okviru pripremnog rada za prijedlog zakonodavne inicijative o upravljanju energetskom unijom
                  9
                Komisija je provela opsežno savjetovanje u cilju prikupljanja stajališta i doprinosa dionika, građana i država članica. Željelo se saznati na koji bi se način postojeći mehanizmi planiranja i izvješćivanja mogli poboljšati kako bi se ispunili ciljevi energetske unije te smanjilo administrativno opterećenje.
            
         
         
            
               Javno savjetovanje započelo je 11. siječnja 2016., trajalo je dulje od 12 tjedana i zaključeno je 22. travnja 2016. Odgovori su uključeni u Komisijinu evaluaciju i provjeru primjerenosti postojećih obveza u pogledu planiranja i izvješćivanja te u procjenu utjecaja njezina zakonodavnog prijedloga o upravljanju energetskom unijom.
            
            
               Sudionici savjetovanja utvrdili su da bi obveze na temelju Uredbe (EU) br. 256/2014 trebalo staviti izvan snage
                  10
               .
            
            
            
               3.PRAVNI ELEMENTI PRIJEDLOGA
            
            
               Prijedlogom se stavlja izvan snage Uredba (EU) br. 256/2014 Europskog parlamenta i Vijeća od 26. veljače 2014. o obavješćivanju Komisije o investicijskim projektima u području energetske infrastrukture u Europskoj uniji, zamjeni Uredbe Vijeća (EU, Euratom) br. 617/2010 i stavljanju izvan snage Uredbe Vijeća (EZ) br. 736/96.
            
            
               Pravna osnova Uredbe (EU) br. 256/2014, odnosno članak 194. Ugovora o funkcioniranju Europske unije, podliježe redovnom zakonodavnom postupku. Komisija stoga Europskom parlamentu i Vijeću predlaže stavljanje izvan snage te Uredbe.
            
            
               4.UTJECAJ NA PRORAČUN 
            
            
               Uredba je imala vrlo ograničen utjecaj na proračun koji se odnosio na rashode za informacijsku tehnologiju, nabavu podataka i nadoknadu troškova stručnjacima. Nije se očekivao veći izravan utjecaj na proračune država članica.
            
            
               Stavljanjem Uredbe izvan snage prekinut će se ograničeni rashodi povezani s njom. Pridonijet će se racionalizaciji upotrebe resursa Komisije i država članica uklanjanjem dvostrukih obveza izvješćivanja i obrade podataka koji su već dostupni preko drugih, kvalitetnijih izvora.
            
            
               2017/0347 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o stavljanju izvan snage Uredbe (EU) br. 256/2014 Europskog parlamenta i Vijeća o obavješćivanju Komisije o investicijskim projektima u području energetske infrastrukture u Europskoj uniji 
               
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 194.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  11
               ,
            
            
               uzimajući u obzir mišljenje Odbora regija
                  12
               , 
            
            
               u skladu s redovnim zakonodavnim postupkom,
            
         
         
            
               budući da:
            
            
               (1)Europski parlament, Vijeće Europske unije i Europska komisija potvrdili su u Međuinstitucijskom sporazumu o boljoj izradi zakonodavstva od 13. travnja 2016. zajedničku predanost ažuriranju i pojednostavljenju zakonodavstva
                  13
               .
            
            
               (2)Kako bi se zakonodavstvo pročistilo te smanjila njegova količina, potrebno je odrediti propise koji su zastarjeli ili više ne odgovaraju svrsi. Stavljanjem izvan snage takvih propisa zakonodavni okvir ostaje transparentan, jasan i jednostavan za upotrebu.
            
            
               (3)Uredbom (EU) br. 256/2014 Europskog parlamenta i Vijeća
                  14
                od država članica zahtijevalo se da Komisiju obavijeste o investicijskim projektima za koje su započeli radovi na izgradnji ili stavljanju izvan pogona ili za koje je donesena konačna odluka o ulaganju. 
            
            
               (4)Obveze na temelju Uredbe (EU) br. 256/2014 u pogledu obavješćivanja o investicijskim projektima i određenim informacijama i podacima koji se odnose na te projekte već su postojale u skladu s Uredbom Vijeća (EU, Euratom) br. 617/2010
                  15
               . Sud je poništio Uredbu (EU, Euratom) br. 617/2010
                  16
                jer pravna osnova nije bila ispravna, ali je ona proizvodila učinke do donošenja Uredbe (EU) br. 256/2014. 
            
            
               (5)Prethodni zakonodavni okvir bio je namijenjen tome da Komisija dobije podatke i informacije o planiranom razvoju događaja kad je riječ o proizvodnji, prijenosu i kapacitetima skladištenja te o projektima u energetskim sektorima. Komisija je trebala imati potpun uvid u kretanja ulaganja u energetsku infrastrukturu u Uniji.
            
            
               (6)Nakon definiranja obveza na temelju Uredbe (EU) br. 256/2014 i Uredbe Vijeća (EU, Euratom) br. 617/2010 provedena su tri postupka izvješćivanja (2011., 2013. i 2015.). Uz to, Komisija je nakon triju postupaka izvješćivanja u državama članicama koji su provedeni na temelju Uredbe (EU) br. 256/2014 naručila tri vanjske studije. Proteklo je stoga dovoljno vremena i stečeno je dovoljno iskustva da bi Komisija mogla kritički i na temelju dokaza analizirati jesu li Uredbom postignuti očekivani rezultati. 
            
            
               (7)Komisija je 2016. provela preispitivanje predviđeno člankom 11. Uredbe (EU) br. 256/2014, uključujući savjetovanje s dionicima o svim obvezama u pogledu planiranja i izvješćivanja u energetskom sektoru. Zaključila je da postoje znatna preklapanja između obveza izvješćivanja na temelju Uredbe (EU) br. 256/2014 i obveza izvješćivanja operatorima prijenosnih sustava energije ENTSO-E i ENTSO-G. Postalo je jasno i da su kvaliteta i primjerenost dobivenih informacija i podataka često nezadovoljavajući te da su oni već dostupni Komisiji iz drugih izvora, primjerice ENTSO-a (Europska mreža operatora prijenosnih sustava), desetogodišnjih planova razvoja mreže, godišnjih izvješća operatora prijenosnih sustava i komunalnih poduzeća, nacionalnih razvojnih planova itd. Uz to, napomenuto je da Komisija ima izravan pristup podacima o tržištu preko svojeg Sustava za praćenje energetskog tržišta (EMOS).
            
            
               (8)Uredba (EU) br. 256/2014 nije stoga ostvarila očekivane rezultate u smislu količine, kvalitete i primjerenosti podataka i informacija koje je Komisija primila.
            
            
               (9)U skladu s tim, Uredbu (EU) br. 256/2014 trebalo bi staviti izvan snage,
            
            
               DONIJELI SU OVU UREDBU:
            
            
               Članak 1.
            
            
               Uredba (EU) br. 256/2014 stavlja se izvan snage.
            
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        Međuinstitucijski sporazum Europskog parlamenta, Vijeća Europske unije i Europske komisije o boljoj izradi zakonodavstva. 
                  SL L 123, 12.5.2016., str.1.–14.
               
               
                  
                     (2)
                  
                        SL L 302, 22.10.2014., str. 26. 
               
               
                  
                     (3)
                  
                        
                  SL L 180, 15.7.2010., str. 7.
               
               
                  
                     (4)
                  
                        Presuda Suda od 6. rujna 2012. u predmetu C-490/10, Parlament protiv Vijeća (ECR 2012, str. I-0000).
               
               
                  
                     (5)
                  
                        SWD(2016) 396 final. 
                  http://ec.europa.eu/energy/sites/ener/files/documents/1_en_autre_document_travail_service_part1_v4.pdf
               
               
                  
                     (6)
                  
                        COM/2016/0759 final/2 - 2016/0375 (COD). Komisijin Prijedlog uredbe Europskog parlamenta i Vijeća o upravljanju energetskom unijom, izmjeni Direktive 94/22/EZ, Direktive 98/70/EZ, Direktive 2009/31/EZ, Uredbe (EZ) br. 663/2009, Uredbe (EZ) br. 715/2009, Direktive 2009/73/EZ, Direktive Vijeća 2009/119/EZ, Direktive 2010/31/EU, Direktive 2012/27/EU, Direktive 2013/30/EU i Direktive Vijeća (EU) 2015/652 te stavljanju izvan snage Uredbe (EU) br. 525/2013. 
               
               
                  
                     (7)
                  
                        Europska mreža operatora prijenosnih sustava za električnu energiju
               
               
                  
                     (8)
                  
                        Europska mreža operatora transportnih sustava za plin
               
               
                  
                     (9)
                  
                        COM/2016/0759 final/2 - 2016/0375 (COD). Komisijin Prijedlog uredbe Europskog parlamenta i Vijeća o upravljanju energetskom unijom, izmjeni Direktive 94/22/EZ, Direktive 98/70/EZ, Direktive 2009/31/EZ, Uredbe (EZ) br. 663/2009, Uredbe (EZ) br. 715/2009, Direktive 2009/73/EZ, Direktive Vijeća 2009/119/EZ, Direktive 2010/31/EU, Direktive 2012/27/EU, Direktive 2013/30/EU i Direktive Vijeća (EU) 2015/652 te stavljanju izvan snage Uredbe (EU) br. 525/2013. 
               
               
                  
                     (10)
                  
                        Vidjeti ibid. SWD(2016) 396 final, str. 118.
               
               
                  
                     (11)
                  
                        SL C […], […], str. […].
               
               
                  
                     (12)
                  
                        SL C […], […], str. […].
               
               
                  
                     (13)
                  
                        SL L 123, 12.5.2016., str. 1.
               
               
                  
                     (14)
                  
                        Uredba (EU) br. 256/2014 Europskog parlamenta i Vijeća od 26. veljače 2014. o obavješćivanju Komisije o investicijskim projektima u području energetske infrastrukture u Europskoj uniji, zamjeni Uredbe Vijeća (EU, Euratom) br. 617/2010 i stavljanju izvan snage Uredbe Vijeća (EZ) br. 736/96 (SL L 84, 20.3.2014., str. 61.).
               
               
                  
                     (15)
                  
                        Uredba Vijeća (EU, Euratom) br. 617/2010 od 24. lipnja 2010. o obavješćivanju Komisije o investicijskim projektima u području energetske infrastrukture u Europskoj uniji i stavljanju izvan snage Uredbe (EZ) br. 736/96 (
                  SL L 180, 15.7.2010., str. 7.
                  ).
               
               
                  
                     (16)
                  
                        Presuda Suda od 6. rujna 2012. u predmetu C-490/10, Parlament protiv Vijeća, ECLI:EU:C:2012:525.